ગુજરાતી સાહિત્યમાં શિષ્ટ સાહિત્યરૃપે આપણે કવિતા, નાટક, નવલિકા અને નવલકથા જેવાં સ્વરૃપોનો ઉલ્લેખ કરીએ છીએ, પણ સાહિત્યનાં આ સ્વરૃપોની તુલનાએ બાળસાહિત્યનો ઉલ્લેખ ભાગ્યે જ થાય છે. એટલે પ્રથમ તો બાળસાહિત્ય પણ ગુજરાતી સાહિત્યનો એક ભાગ છે તે સ્વીકારીએ. બીજું, બાળસાહિત્યનું સર્જન એ વિશેષ અઘરી સર્જન-પ્રક્રિયા છે એ પણ સમજીએ, કારણ કે એમાં એના સર્જકને બાળમાનસમાં પ્રવેશ કરીને આલેખન કરવાનું હોય છે, એટલે ગમે તે લેખક તે લખી ન શકે. આજે ગુજરાતી સાહિત્યમાં બાળ સાહિત્ય રચાય તો છે, પરંતુ ઘણીવાર સર્જક એના લેખનમાં જરૃરી ચીવટ દાખવતો નથી એટલે તે બીબાંઢાળ બનીને રહી જાય છે. આજનું વિશ્વ તીવ્ર ગતિએ પરિવર્તન પામી રહ્યું છે. સમૂહમાધ્યમોએ અને વિશેષ તો ટેલિવિઝન અને ઇન્ટરનેટે બાળમાનસ પર પ્રબળ અસર કરી છે એટલે આજના બાળક પાસે કાર્ટૂન ફિલ્મો, ચેનલો અને કોમિક્સ સહિતના અનેક વિકલ્પો છે. વળી તે પોતાની પસંદ નાપસંદને સારી રીતે જાણતું થયું છે. શું વાંચવું, શું જોવું, ખાવું, પીવું એ દરેક બાબતમાં તેની આગવી પસંદ છે. છાપાં અને તેની બાળપૂર્તિઓથી તે ક્યાંય આગળ નીકળી ગયાં છે ત્યારે તેની સામે બનાવટ કરી શકાય તેમ નથી.